
Нэхъыбэ хъужу хуежьащ
ИлъэсыщIэр къыщрагъэхьэну, зыщагъэпсэхуну ди цIыхухэр хамэ къэралхэм нэхъ щIэхщIэхыурэ кIуэ хъужащ.
Апхуэдэ нэгу зегъэужьыкIэр къыхэзыххэр процент 15м щIигъукIэ нэхъыбэ хъуащ, нэгъабэ елъытауэ. Апхуэдэу жиIащ Урысейм и туроператорхэм я зэгухьэныгъэм и унафэщI Ломидзе Майе. «Туристхэм Мысырым зыщегъэгъэпсэхуныр къызэрызэдмыгъэпэщыжым и зэранкIэ, хамэ къэралхэм кIуэхэм я бжыгъэм илъэситI зэкIэлъыкIуэм фIыуэ кIэрыхуурэ къекIуэкIами, иджы щытыкIэм зихъуэжащ. НэгъуэщI щIыналъэхэр зэзыгъэлъагъуну хуейхэр нэхъыбэ хъужу хуежьащ», жиIащ абы.
ЦIыхухэр нэхъ яфIэфIу здэкIуэр Доминиканскэ Республикэ, Таиланд, Вьетнам, Кипр, Алыдж, Финляндие къэралхэрщ. Апхуэдэуи Израилми урысейхэм ящыщу нэхъыбэ дихьэх хъуащ, тенджыз Плъыжьым и Iуфэм тыншу зыщагъэпсэхунымкIэ IэмалыфIхэр къахузэригъэпэщурэ.
Я фейдэ хэлъу къелъытэ
Дунейпсо валютэ фондым и унафэщIым и япэ къуэдзэ Липтон Дэвид жиIащ Африкэмрэ КъуэкIыпIэ Гъунэгъумрэ икIыурэ Европэм цIыху куэд зэрыIэпхъуэм а къэралхэм я экономикэм фейдэшхуэ къыхуихьу.
Абы къызэрыхигъэщамкIэ, Европэ Зэгухьэныгъэм хыхьэ къэралхэм ягъэлэжьэн куэду ягъуэт икIи абы хэхъуэ къахуихьын фIэкIа, хэщIыныгъэ къыдэкIуэн хуейкъым. Апхуэдэуи ар а къэралхэм яхуэшхыдащ экономикэ и лъэныкъуэкIэ зыIууэ лъэпощхьэпо, мыхъумыщIагъэ псори Iэпхъуэшапхъуэхэм я зэрану зэрыжаIэм щхьэкIэ.
Къэралым щыпсэуну къакIуэхэм я фIыгъэкIэ я экономикэм зэрызиужьыр щыжаIауэ щытащ СШАм, ауэ абы щыхьэт техъуэ бжыгъэхэр къагъэлъэгъуакъым. Апхуэдэу щытми, Германием, Iэпхъуэшапхъуэ нэхъыбэ дыдэ здэкIуахэм ящыщ къэралым, жиIащ я деж щхьэегъэзыпIэ щызыгъуэта дэтхэнэми, фейдэм и пIэкIэ, хэщIыныгъэ къазэрыхуихьыр. Дэтхэнэ зы цIыхуми Германием трегъэкIуадэ абы папщIэ налогыу къратым нэхърэ еврэ 1800кIэ нэхъыбэ.
